

**UPRAVNI ODJEL ZA POMORSKO DOBRO,**

**MORE I PROMET**

**KLASA: 112-02/18-01/5**

**URBROJ: 2198/1-08/1-18-6**

**Zadar, 19. srpnja 2018. godine**

Na temelju članka 17. i 19. stavka 1. Zakona o službenicima i namještenicima u lokalnoj i područnoj (regionalnoj) samoupravi («Narodne novine» broj 86/08, 61/11, 4/18 – u daljnjem tekstu: Zakon), pročelnik Upravnog odjela za pomorsko dobro, more i promet, objavljuje

**UPUTE I OBAVIJESTI KANDIDATIMA**

**koji podnose prijave na javni natječaj za prijam**

**VIŠEG STRUČNOG SURADNIKA ZA POMORSKO DOBRO I MORE**

U „Narodnim novinama“ broj 64/2018 od 18. srpnja 2018. godine objavljen je javni natječaj za prijam u službu u Upravni odjel za pomorsko dobro, more i promet, višeg stručnog suradnika za pomorsko dobro i more, radno mjesto broj 129. iz Pravilnika o unutarnjem redu upravnih tijela Zadarske županije („Službeni glasnik Zadarske županije“ broj 1/18), 1 izvršitelj, na neodređeno vrijeme, uz obvezni probni rad u trajanju od 3 mjeseca.

Od dana objave javnog natječaja u „Narodnim novinama“ počinje teći rok od 15 dana za podnošenje prijava na javni natječaj. Slijedom navedenog, posljednji dan za podnošenje prijava na javni natječaj je 2. kolovoza 2018. godine. Prijava je podnesena u roku ako je prije isteka roka zaprimljena u pisarnici Zadarske županije, Božidara Petranovića 8, 23000 Zadar, a ako je prijava upućena poštom preporučeno ili predana ovlaštenom pružatelju poštanskih usluga kao preporučena pošiljka, dan predaje pošti, odnosno ovlaštenom pružatelju poštanskih usluga smatra se danom predaje javnopravnom tijelu kojem je upućena.

**I. Opis poslova radnog mjesta viši stručni suradnik za pomorsko dobro, more i promet, radno mjesto broj 129. prema Pravilniku o unutarnjem redu upravnih tijela Zadarske županije („Službeni glasnik Zadarske županije“ broj 1/18):**

- obavlja poslove u pripremi i postupku izrade prijedloga granica pomorskog dobra i granica lučkih područja;

- predlaže godišnji plan utvrđivanja granica pomorskog dobra i granica lučkih područja;

- priprema ovjeru geodetskih elaborata po utvrđenim granicama;

- vodi evidenciju i prati uknjižbu pomorskog dobra;

- priprema očitovanja na upite i predstavke građana i drugih tijela iz područja rada i predlaže mjere za poboljšanje;

- priprema sjednice Povjerenstva za granice pomorskog dobra kao i dokumentaciju za iste, te vodi evidencije o radu Povjerenstva za granice pomorskog dobra;

- prati i analizira postojeća stanja prostornih podataka koji se odnose na pomorsko dobro;

- inicira i sudjeluje u pripremi i provedbi projekata u sektoru prometa vezanih za programe Europske unije i Republike Hrvatske;

- sudjeluje u prethodnom postupku za davanje koncesija na pomorskom dobru;

- obavlja i druge poslove koje mu odredi pročelnik ili pomoćnik pročelnika.

**II. Podaci o plaći:**

Temeljem članka 8. Zakona o plaćama službenika i namještenika u lokalnoj i područnoj (regionalnoj) samoupravi („Narodne novine“ broj 28/10) plaću službenika, odnosno namještenika u upravnim odjelima i službama jedinica lokalne i područne (regionalne) samouprave čini umnožak koeficijenta složenosti poslova radnog mjesta na koje je službenik odnosno namještenik raspoređen i osnovice za obračun plaće, uvećan za 0,5 za svaku navršenu godinu radnog staža.

Koeficijent složenosti poslova radnog mjesta viši stručni suradnik je 1,99, utvrđen temeljem točke II. Odluke o koeficijentima za obračun plaća službenika i namještenika Zadarske županije utvrđenog pod rednim brojem 1., za radna mjesta 6. klasifikacijskog ranga („Službeni glasnik Zadarske županije“ broj 18/10, 14/13, 16/17).

Osnovica za izračun plaće utvrđena je Odlukom o visini osnovice za obračun plaća službenika i namještenika Zadarske županije („Službeni glasnik Zadarske županije“ broj 04/11, 14/13).

**III. Način obavljanja prethodne provjere znanja i sposobnosti kandidata:**

Prethodna provjera znanja i sposobnosti kandidata temelji se na članku 22. Zakona, a provodi je tročlano Povjerenstvo za provedbu javnog natječaja imenovano od strane pročelnika Upravnog odjela za pomorsko dobro, more i promet.

Pravo pristupa na prethodnu provjeru znanja i sposobnosti imat će kandidati koji dostave pravovremene i potpune prijave te koji udovoljavaju propisanim i objavljenim uvjetima javnog natječaja, a poziv na prethodnu provjeru znanja i sposobnosti biti će objavljen na mrežnoj stranici Zadarske županije [www.zadarska-zupanija.hr](http://www.zadarska-zupanija.hr) ,te na oglasnoj ploči Doma Županije, Božidara Petranovića 8, Zadar, najmanje pet dana prije održavanja provjere.

Podnositelji nepravodobnih i nepotpunih prijava kao i podnositelji koji ne udovoljavaju propisanim i objavljenim uvjetima javnog natječaja neće se smatrati kandidatima, te će im biti upućena odgovarajuća pisana obavijest.

Pravni izvori za pripremanje kandidata za prethodnu provjeru znanja za višeg stručnog suradnika za pomorsko dobro i more, radno mjesto broj 129. iz Pravilnika o unutarnjem redu upravnih tijela Zadarske županije („Službeni glasnik Zadarske županije“ broj 1/18) u Upravnom odjelu za pomorsko dobro, more i promet su sljedeći:

1. Zakon o pomorskom dobru i morskim lukama („Narodne novine“ broj 158/03, 100/04, 141/06, 38/09, 123/11, 56/16),
2. Uredba o postupku utvrđivanja granice pomorskog dobra („Narodne novine“ broj 8/04, 82/05),
3. Pravilnik o evidentiranju i obilježavanju pomorskog dobra („Narodne novine“ broj 29/05),
4. Uredba o postupku davanja koncesije na pomorskom dobru („Narodne novine“ broj 23/04, 101/04, 39/06, 63/08, 125/10, 102/11, 83/12, 10/17),
5. Zakon o koncesijama („Narodne novine“ broj 69/17),
6. Zakon o općem upravnom postupku („Narodne novine“ broj 47/09),
7. Zakon o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 123/17),
8. Statut Zadarske županije („Službeni glasnik Zadarske županije“ broj 15/09, 7/10, 11/10, 4/12, 2/13, 14/13, 3/18).

Izvori za pripremu kandidata objavljeni u «Narodnim novinama» dostupni su na mrežnoj stranici <https://narodne-novine.nn.hr/>, izvor pod br. 8. objavljen u „Službenom glasniku Zadarske županije“ dostupan je na linku [<https://glasnik.zadarska-zupanija.hr/>](http://www.zadarska-zupanija.hr/index.php/sluzbeni-glasnici) .

Prethodna provjera znanja i sposobnosti kandidata obuhvaća:

- pisanu provjeru znanja iz područja navedenih u pravnim izvorima za pripremanje kandidata,

- intervju.

Za svaki dio provjere, kandidatima se dodjeljuje broj bodova od 1 do 10, te maksimalan broj bodova koje kandidat može ostvariti na prethodnoj provjeri znanja i sposobnosti je 20 bodova.

Pisana provjera znanja sastoji se od ukupno 20 pitanja. Bodovanje pisanog testiranja vršit će se na način da broj točnih odgovora bude podijeljen sa 2, što zaokruženo na jednu decimalu daje broj bodova postignutih na pisanom testu. Maksimalan broj bodova koji kandidat može ostvariti na pisanom testu je 10 bodova.

Smatra se da je kandidat položio pisani test ako je ostvario najmanje 50% bodova iz svakog dijela provjere znanja i sposobnosti kandidata na provedenom testiranju.

S kandidatom koji na pisanom testiranju ostvari najmanje 50% ukupnog mogućeg broja bodova, Povjerenstvo za provedbu javnog natječaja provest će intervju.

Povjerenstvo kroz intervju s kandidatima utvrđuje interese, profesionalne ciljeve i motivaciju kandidata za rad na radnom mjestu za koje je podnio prijavu.

Intervju se boduje na način da svaki član Povjerenstva boduje kandidata, od 1 do 10, te se zbroj njihovih bodova dijeli s brojem članova Povjerenstva, i dobiveni iznos čini (prosjek) bodovne ocjene.

Maksimalan broj bodova koji kandidat može ostvariti na intervjuu je 10 bodova.

**IV. U nastavku donosimo još nekoliko informacija o javno natječajnom postupku:**

1. Molimo podnositelje u prijavi navesti sve podatke i priložiti svu traženu dokumentaciju naznačenu u javnom natječaju budući da manjak samo jednog dokumenta isključuje podnositelja iz statusa kandidata. Ukoliko utvrdite da je potrebno dopuniti prijavu koju ste već podnijeli, to je moguće učiniti zaključno do posljednjeg dana za podnošenje prijave na javni natječaj.
2. Izvadak iz Zakona o službenicima i namještenicima u lokalnoj i područnoj (regionalnoj) samoupravi („Narodne novine“ 86/08, 61/11, 4/18), a koji se odnosi na natječajni postupak, dostupan je na linku [izvadak iz zakona](https://zadarska-zupanija.hr/images/izvadak_iz_zakona_2018.pdf).

Riječni i pojmovni skupovi u ovom dokumentu koji imaju rodno značenje, bez obzira jesu li korišteni u muškom i ženskom rodu, odnose se na jednak način na muški i ženski rod.

Ovaj dokument objavljen je na mrežnoj stranici Zadarske županije [www.zadarska-zupanija.hr](http://www.zadarska-zupanija.hr)

i na oglasnoj ploči Doma Županije dana 19. srpnja 2018. godine.

 **PROČELNIK**

 **v.r. Krešimir Laštro, dipl. iur.**